text: Husk passet - det gør din Tysklandstur hurtigere
  21 januar 2016 kl. 10.52
  Det er en god - og tidsbesparende - ide at huske passet, når turen går syd for grænsen. Det gælder også smutture på grænsehandel.
  Syd- og Sønderjyllands Politi har i øjeblikket travlt med at svare på borger-henvendelser om pas. Skal det med eller ej til Tyskland. Også på en kort tur?
  Svaret er, at det skal det. Dansk politi vil nemlig gerne se det ved tilbagerejsen til Danmark, hvis du bliver stoppet i stikprøvekontrollen ved en grænseovergang.
  Hvis man ikke har sit pas med, risikerer man at kontrollen af identitet og adkomst til at rejse ind i landet kommer til at tage et stykke tid. Så skal kørekort og anden ID måske slås op og sammenholdes med andre registre. På den måde bliver man ikke bare selv forsinket, men forsinker også de øvrige rejsende.
  Så sørg for at have passet med - hver gang, lyder politiets gode råd.
  